KIRJALLINEN KYSYMYS P-1491/02 esittäjä(t): Ilda Figueiredo (GUE/NGL) komissiolle. RURIS-ohjelman (maaseudun kehittämisohjelma) toteuttaminen Portugalissa.



Virallinen lehti nro 301 E , 05/12/2002 s. 0160 - 0161



KIRJALLINEN KYSYMYS P-1491/02 esittäjä(t): Ilda Figueiredo (GUE/NGL) komissiolle (22. toukokuuta 2002) Aihe: RURIS-ohjelman (maaseudun kehittämisohjelma) toteuttaminen Portugalissa Ohjelman täytäntöönpanossa ei saavutettu asetuksessa N:o (EY) 1750/1999(1) vaadittua 75 prosentin toteuttamisastetta. Saman lähteen mukaan ohjelmalle myönnetyistä määrärahoista käytettiin 70 prosenttia. Näyttää siltä, että Portugali käytti sopimuksiin noin 197 miljoonaa euroa 207 miljoonasta eurosta, jotka oli myönnetty vuodelle 2001 kolmannen tukikehyksen puitteissa. Tämä merkitsisi, että ohjelma toteutui 95-prosenttisesti. Komissio on kuitenkin ilmeisesti tehnyt laskelmansa Portugalin vuodelle 2001 anomien määrärahojen pohjalta. Nämä anotut määrärahat olivat 281 miljoonaa euroa, ja tarkoitus oli sisällyttää niihin myös vuonna 2000 käyttämättä jääneet 70 miljoonaa euroa. Vaikuttaa siltä, että maaseudun kehittämisohjelman alhainen toteuttamisaste on yhteydessä siihen, että komissio esitti alkuperäiset ehdotuksensa myöhässä. Voiko komissio kertoa - mitä tietoja sillä on tästä tai muista vastaavista tapauksista, jotka liittyvät yhteisön kolmannen tukikehyksen varainkäyttöön? - mitä ratkaisuja se esittää tämän tilanteen ratkaisemiseksi? (1) EYVL L 214, 13.8.1999, s. 31. Franz Fischlerin komission puolesta antama vastaus (14. kesäkuuta 2002) Komissio hyväksyi 22. marraskuuta 2000(1) Portugalin viranomaisten komissiolle tammikuussa 2000 esittämän Portugalin mantereen maaseudun kehittämisohjelman (RURIS) kaudeksi 20002006. Tähän ohjelmaan, jota Euroopan maatalouden ohjaus- ja tukirahaston (EMOTR) tukiosasto osaltaan rahoittaa, sisältyy seuraavat neljä toimenpidettä: varhaiseläke, epäsuotuisat alueet (luonnonhaittakorvaukset), maatalouden ympäristöohjelma ja maatalousmaiden metsittäminen. Kuten kaikilla tavoite 1 -alueilla, myös Portugalissa kaikki muut maaseudun kehittämistoimet osarahoitetaan EMOTR:n ohjausosaston yhteisön kolmanteen tukikehykseen sisältyvistä, monista rahastoista rahoitettavista ohjelmista. On huomattava, että kumpaankin EMOTR:n osastoon sovellettavat varainhoidon säännöt ovat täysin erilaiset. Vuonna 2001 Portugalin kokonaismenot toteutuivat 95-prosenttisesti kolmessa, manner-Portugalia, Azoreita ja Madeiraa koskeneessa, EMOTR:n tukirahaston yhteisrahoittamassa maaseudun kehittämisohjelmassa. Portugalin viranomaisten ilmoittamat vuoden 2001 menoarviot olivat kuitenkin suuremmat. Tämä selittää sen, miksi varainhoitovuonna 2002 Portugalin kokonaisrahoitusta alennettiin 4,58 miljoonaa euroa Euroopan maatalouden ohjaus- ja tukirahaston tuesta maaseudun kehittämiseen annetun neuvoston asetuksen (EY) N:o 1257/1999(2) soveltamista koskevista yksityiskohtaisista säännöistä 23 päivänä heinäkuuta 1999 annetun komission asetuksen (EY) N:o 1750/1999 (joka on korvattu 26 päivänä helmikuuta 2002 annetulla komission asetuksella (EY) N:o 445/2002(3)) 39 artiklan 3 kohdan mukaisesti. Samaa säännöstä on sovellettu myös muihin jäsenvaltioihin. Kyseisen säännöksen mukaan silloin, kun jonkin jäsenvaltion todellisuudessa aiheutuneet menot ovat tiettynä varainhoitovuonna alle 75 prosenttia 37 artiklan mukaisesti komissiolle ilmoittamasta menoarviosta, seuraavalle varainhoitovuodelle mukaan otettavia menoja on vähennettävä kolmasosalla mainitun määrän ja kyseisenä varainhoitovuonna todellisuudessa aiheutuneiden menojen välillä todetusta erotuksesta. Seuraamukset pannaan täytäntöön arvioitujen ja todellisten menojen erotuksen perusteella, ei toteutumisasteen ja varainhoito-ohjelman välisen suhteen perusteella. Komissio neuvoo jäsenvaltioita esittämään mahdollisimman tarkkoja menoarvioita tällaisten tapausten välttämiseksi tulevaisuudessa. Näin toimimalla lisätään taloudellisten resurssien optimaalista käyttöä. (1) C(2000)3368. (2) EYVL L 214, 13.8.1999. (3) EYVL L 74, 15.3.2002.